Φέτος, δείτε το θέμα των χριστουγεννιάτικων δώρων στους φίλους και στους συγγενείς σας από διαφορετική οπτική. Γιορτές χωρίς δώρα δεν έχουν την ίδια μαγεία και χαρά, καθώς όμως, το πορτοφόλι δεν αντέχει περαιτέρω επιβαρύνσεις, εμπνευστείτε από τις παρακάτω προτάσεις μας!

Γρήγορα στην κουζίνα

Ετοιμάστε μόνοι σας τα γλυκά των Χριστουγέννων, πιο υγιεινά και πιο οικονομικά. Συνταγές θα βρείτε πολλές στο διαδίκτυο, αλλά εμπιστευτείτε καλύτερα τη συνταγή της μαμάς ή μιας φίλης που την έχει ξανακάνει. Τα μελομακάρονα και οι κουραμπιέδες, οι κατεξοχήν λιχουδιές των γιορτών, είναι σχετικά εύκολες στην παρασκευή τους, ακόμη και για κάποιον που δοκιμάζει να τα φτιάξει για πρώτη φορά. Αν πάλι νομίζετε ότι θα σας δυσκολέψουν, μπορείτε να φτιάξετε μια απλή συνταγή για μπισκότα. Πώς όμως θα μετατραπεί ένα σπιτικό γλυκό σε δώρο; Απλά, θα τοποθετήσετε τα γλυκά σας πάνω σε μια γυάλινη πιατέλα που δεν θα σας κοστίσει πάνω από 2 ευρώ, θα τα τυλίξετε με μία διάφανη σελοφάν συσκευασία και θα τα δέσετε κάνοντας έναν φιόγκο με μία χριστουγεννιάτικη κορδέλα!

Καλλιτεχνικές δημιουργίες

Αν είστε δημιουργικές φύσεις και διαθέτετε λίγο μεράκι παραπάνω, δοκιμάστε να φτιάξετε χειροποίητα κεριά. Μπορείτε να χρησιμοποιήσετε τσίγκινες συσκευασίες από τρόφιμα που καταναλώθηκαν, γυάλινα βάζα από μαρμελάδες που τελείωσαν ή κάποιο σετ από ποτήρια που χάλασε. Επίσης, μπορείτε να χρησιμοποιήσετε έτοιμα καλούπια, είτε κουπ-ατ από τα σύνεργα της ζαχαροπλαστικής, είτε κάποιο παιχνίδι των παιδιών. Για την κατασκευή των κεριών θα χρειαστείτε μία παλιά μικρή κατσαρόλα, μία ξύλινη κουτάλα, παραφίνη ή μελισσοκέρι, φυτίλι, και αιθέρια έλαια ή μπαχαρικά και βότανα για να δώσετε άρωμα στα κεριά σας. Για επιπλέον οικονομία χρησιμοποιείστε αντί για παραφίνη τις περσινές πασχαλιάτικες λαμπάδες! Και καθώς υπάρχουν και στο εμπόριο φθηνά κεριά, καλό είναι να θυμόμαστε την αξία του χειροποίητου!

Το παραδοσιακό καλάθι

Η επιστροφή στην παράδοση αναβιώνει και το έθιμο του παραδοσιακού καλαθιού. Δηλαδή, μπορείτε να προσφέρετε για δώρο ένα καλάθι γεμάτο με τρόφιμα της αρεσκείας του ατόμου που θα τα δώσετε. Μπορείτε να το γεμίσετε με ότι φανταστείτε: ζαχαρωτά, σοκολάτες, κρασιά ακόμη και τα υλικά παρασκευής του αγαπημένου του φαγητού. Είναι ένα δώρο που θα εκτιμηθεί πολύ γιατί είναι πρωτότυπο αλλά και χρήσιμο.

Για τεχνολογικά εξελιγμένους

Αν έχετε κάποιες γνώσεις στην ψηφιακή τεχνολογία και διαθέτετε τον κατάλληλο εξοπλισμό, μπορείτε να φτιάξετε ένα πολύ ωραίο ψηφιακό δώρο. Για παράδειγμα, χαρίστε στους φίλους σας dvd γεμάτα με φωτογραφίες, μουσική, ακόμα και με χριστουγεννιάτικες συνταγές. Και επειδή τα Χριστούγεννα είναι οικογενειακή γιορτή, φανταστείτε πόσο όμορφα θα ένιωθαν ο παππούς κ η γιαγιά σας κοιτάζοντας ένα άλμπουμ με φωτογραφίες και βίντεο από οικογενειακές στιγμές σε cd. Επειδή η τεχνολογία είναι για όλες τις ηλικίες!

Αν θέλετε να μαθαίνετε πρώτοι τα νέα και τις ενημερώσεις, κάντε like στη σελίδα μας στο facebook.

Your Turn!

Αν έχετε να προσθέσετε κάτι ακόμη ή απλά να μοιραστείτε τη δική σας εμπειρία, αφήστε το προσωπικό σας σχόλιο!